Ελληνικές βουλευτικές εκλογές Ιανουαρίου 2015

Οι ελληνικές βουλευτικές εκλογές του Ιανουαρίου 2015 διεξήχθησαν στις 25 Ιανουαρίου. Ήταν πρόωρες εκλογές που διενήργησε η Κυβέρνηση Σαμαρά και προκλήθηκαν από την αδυναμία εκλογής Προέδρου της Δημοκρατίας από τη Βουλή των Ελλήνων. Πρώτο κόμμα ήρθε ο Συνασπισμός Ριζοσπαστικής Αριστεράς με 36,34% και 149 έδρες, δεύτερο κόμμα η Νέα Δημοκρατία με 27,81% και 76 έδρες, τρίτο κόμμα η Χρυσή Αυγή με 6,28% και 17 έδρες, τέταρτο κόμμα το Ποτάμι με 6,05% και 17 έδρες, πέμπτο κόμμα το Κομμουνιστικό Κόμμα Ελλάδας με 5,47% και 15 έδρες έκτο κόμμα οι Ανεξάρτητοι Έλληνες με 4,75% και 13 έδρες, έβδομο και τελευταίο κόμμα το Πανελλήνιο Σοσιαλιστικό Κίνημα με 4,68% και 13 έδρες. Η κατανομή των εδρών έγινε με το σύστημα της ενισχυμένης αναλογικής. Η αποχή άγγιξε το 36,13% των εγγεγραμμένων ψηφοφόρων. Μετά το αποτέλεσμα των εκλογών σχηματίστηκε η Κυβέρνηση Αλέξη Τσίπρα Ιανουαρίου 2015.

 Ο μοναδικός υποψήφιος για την Προεδρία της Δημοκρατίας, Σταύρος Δήμας, ο οποίος στηρίχτηκε από τη Νέα Δημοκρατία, το ΠΑΣΟΚ και κάποιους ανεξάρτητους βουλευτές, δε συγκέντρωσε τον απαιτούμενο αριθμό των 180 ψήφων για εκλογή του στην τρίτη ψηφοφορία που έγινε στις 29 Δεκεμβρίου 2014 και έτσι, σύμφωνα με το Σύνταγμα της Ελλάδας, η Βουλή διαλύθηκε και προκηρύχθηκαν εκλογές για τις 25 Ιανουαρίου 2015. Ο ΣΥΡΙΖΑ υπό την ηγεσία του Αλέξη Τσίπρα κέρδισε τις εκλογές και ύστερα από συνεννόηση με τον αρχηγό των Ανεξαρτήτων Ελλήνων, Πάνο Καμμένο, συμφωνήθηκε η δημιουργία κυβέρνησης συνασπισμού, υποστηριζόμενη από τα δύο κόμματα. Μετά την εντολή σχηματισμού κυβέρνησης από τον Πρόεδρο της Δημοκρατίας, σχηματίστηκε η πρώτη Κυβέρνηση Τσίπρα. Για πρώτη φορά η πλειοψηφία των βουλευτών ορκίστηκε με πολιτικό όρκο. Η νέα Βουλή που προέκυψε συνήλθε στις 5 Φεβρουαρίου του 2015 και την επομένη μέρα εκλέχτηκε πρόεδρος της Βουλής των Ελλήνων η Ζωή Κωνσταντοπούλου. Για τις εκλογές κατέθεσαν δηλώσεις συμμετοχής στον Άρειο Πάγο 21 κόμματα, τέσσερις συνασπισμοί κομμάτων και ένας συνδυασμός ανεξάρτητων υποψηφίων.Ωστόσο, στις 15 Ιανουαρίου 2015, ο Άρειος Πάγος, αποφάσισε ότι συνολικά 18 κόμματα και τέσσερις συνασπισμοί κομμάτων πληρούσαν τις απαραίτητες προϋποθέσεις για τη συμμετοχή τους στις επικείμενες εκλογές. Συγκεκριμένα, απορρίφθηκαν το Κόμμα Φιλελευθέρων (Εμμ. Καλλιγιάννης), η Εθνική Ελπίδα (Γεώργ. Παπαδόπουλος), το Ελληνικό Κίνημα Άμεσης Δημοκρατίας - Δημοβούλιο Πολιτών (Γ.Κόκκας) και ο Συνδυασμός Ανεξάρτητων Υποψηφίων «Αξιοπρέπεια» (Δ. Κλαπάκης).Σε κάποιες περιπτώσεις αποφασίστηκε η κοινή κάθοδος κομμάτων ως συνασπισμών ή με μορφές εκλογικής συνεργασίας και υποστήριξης: Μαζί με τον ΣΥΡΙΖΑ, κατήλθαν οι Οικολόγοι Πράσινοι, που είχαν και συμμετοχή σε ψηφοδέλτια του ΣΥΡΙΖΑ, η Κοινωνία Πρώτα και οι κινήσεις Πράττω και Αριστερή Προοπτική. Το Ποτάμι υποστήριξαν η Δράση, η κίνηση Ευρώπη-Οικολογία, καθώς και οι Μεταρρυθμιστές για τη Δημοκρατία και την Ανάπτυξη. Οι Ανεξάρτητοι Έλληνες συμμετείχαν σε συνασπισμό κομμάτων με την Εθνική Πατριωτική Συμμαχία, το Αγροτικό Κτηνοτροφικό Κόμμα Ελλάδας, το ΛΕΥΚΟ, την Πυρίκαυστο Ελλάδα και το Χριστιανοδημοκρατικό Κόμμα Ανατροπής. Εκλογική συνεργασία αποφάσισαν η ΔΗΜΑΡ και οι Πράσινοι. Εκλογικό συνασπισμό έκαναν η ΑΝΤΑΡΣΥΑ με τη Μετωπική Αριστερή Συμπόρευση—ΜΑΡΣ Κοινή εκλογική κάθοδο αποφάσισαν και το ΚΚΕ (μ-λ) με το Μ-Λ ΚΚΕ. Κατάλογος Ελλήνων βουλευτών (Ιανουάριος 2015) Κυβέρνηση Αλέξη Τσίπρα Ιανουαρίου 2015 Υπουργείο Εσωτερικών - Αποτελέσματα εκλογών Ιανουαρίου 2015 Γιάννης Μαυρής : «Από το 2012 στο 2015. Γιατί η Ν.Δ. έχασε τις εκλογές» [1]